**KIOSZTANDÓ**

**Szombathely Megyei Jogú Város Közgyűlésének 2019. április 30-i ülésének**

**„Javaslat a 2019. évi vagyongazdálkodási koncepció elfogadására”**

**c. napirendjéhez**

Szombathely Megyei Jogú Város Közgyűlése a 23/2008. (X. 31.) önkormányzati rendeletével módosította a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendeletet (a továbbiakban: HÉSZ). A módosítás kapcsán a rendeletben egy korábban nem szabályozott sajátos jogintézmény, az önkormányzatot településrendezési célok megvalósítása érdekében megillető elővásárlási jog jelent meg.

A rendelet 62. § (8) bekezdése kimondja, hogy „az egyes ingatlanok esetében az Önkormányzat nevében a polgármester egyedi hatósági határozattal rendeli el az Étv.
17. §-ában az önkormányzat számára sajátos jogintézményként biztosított, az Étv.
25. §-ában részletezett elővásárlási jog bejegyzését.”

A határozatok alapján számos ingatlanra bejegyzésre került az Önkormányzat elővásárlási joga, ugyanis az épített környezet alakításáról és védelméről szóló 1997. évi LXXVIII. törvény (Étv.) 25. § (4) bekezdése szerint az elővásárlási jogot az önkormányzat köteles az ingatlan-nyilvántartásba bejegyeztetni. A (6) bekezdés szerint, ha az önkormányzat a megkereséstől számított hatvan napon belül nem nyilatkozik, az ingatlan elidegeníthető. A bejegyzett elővásárlási jogot az elidegenítés nem érinti.

A rendezési tervben az elővásárlási joggal érintett területek bejelölésre kerültek. Ezen ingatlanok közé tartozik a Szombathely belterület 1006/8 hrsz.-on nyilvántartott 2382 m2 területű, beépítetlen terület megnevezésű ingatlan is.

2019. április 9-én Panda István, az Arborétum Sportcentrum Kft. (cégjegyzék szám: 18-09-104096) ügyvezetője kérelmet nyújtott be Önkormányzatunkhoz, amelyben a tulajdonában álló fenti ingatlanra vonatkozó vételi ajánlat alapján kérte Önkormányzatunk nyilatkozatát az elővásárlási jogával kapcsolatban. Az ingatlan tulajdoni lapján ugyanis szerepel a Szombathely Megyei Jogú Város Önkormányzata javára bejegyzett elővásárlási jog.

A HÉSZ 3. számú melléklete alapján az ingatlan megosztását megelőzően a 1006 hrsz.-ú ingatlanra, azaz a Spartacus pályára (Farkas Károly út) Önkormányzatunk elővásárlási joga „sport, szabadidő” céljából áll fenn.

Az ingatlan vételárát a felek nettó 65.000.000,- Ft-ban (hatvanötmillió forintban) állapították meg. Az ingatlanra az INTER-ALP Produkt Kft. (cégjegyzékszám: 18-09-111192, ügyvezető: Rácz Gábor) tett ajánlatot.

A 83/2009. (II. 26.) Kgy. számú határozat alapján az elővásárlási jog gyakorlása tárgyában – a Városfejlesztési-, Üzemeltetési és Környezetvédelmi Bizottság véleményezését követően – a döntést a Szombathely Megyei Jogú Város Önkormányzata vagyonáról, a vagyontárgyak feletti tulajdonosi jogok gyakorlásáról szóló 40/2014. (XII 23.) önkormányzati rendelet 8. § (1) bekezdés szerint – a vételi ajánlatban meghatározott vételár (ügyleti érték) figyelembevételével – a tulajdonosi jogok gyakorlására jogosult személy vagy szerv hozza meg. A jelen esetben – a 65.000.000,- Ft-os vételárra tekintettel – a rendelet 8. § (1) bekezdés c) pontja alapján a Közgyűlés gyakorolja a tulajdonosi jogokat.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelete alapján a korábbi Városfejlesztési-, Üzemeltetési és Környezetvédelmi Bizottság hatáskörét a Gazdasági és Városstratégiai Bizottság veszi át.

A mindezek alapján a Gazdasági és Városstratégiai Bizottság véleménye alapján lehet meghozni a döntést abban a kérdésben, hogy az Önkormányzat a konkrét vételi ajánlatot, a szerződésben megfogalmazott feltételekkel elfogadja-e és az elővásárlási jogával kíván-e élni. A Gazdasági és Városstratégiai Bizottság a 2019. április 23-i ülésén tárgyalja az elővásárlási jog gyakorlásával kapcsolatos napirendet.

Tájékoztatom a Tisztelt Közgyűlést arról is, hogy a szóban forgó elővásárlási joggal érintett ingatlan megvásárlására Önkormányzatunk a költségvetésében nem biztosított önálló soron fedezetet. Ezért jelenleg nem adottak a feltételei annak, hogy az Önkormányzat elővásárlási jogával élve ingatlant vásároljon.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjenek.

**Határozati javaslat**

**…./2019. (IV. 30.) Kgy. számú határozat**

A Közgyűlés úgy határoz, hogy az Arborétum Sportcentrum Kft., mint eladó valamint egy gazdasági társaság, mint vevő között nettó 65.000.000.-Ft összegű vételárra vonatkozó vételi ajánlat tekintetében a **Szombathely belterület 1006/8 hrsz.-ú**, beépítetlen terület megnevezésű ingatlanra az épített környezet alakításáról és védelméről szóló 1997. évi LXXVIII. törvény 25. §-ának felhatalmazása, valamint a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendelet 62. § (8) bekezdése és annak 3. számú melléklete alapján biztosított, „sport, szabadidő” céljából fennálló – **elővásárlási jogával Szombathely Megyei Jogú Város Önkormányzata nem él.**

**Felelős:** Dr. Puskás Tivadar polgármester

 Illés Károly alpolgármester

Dr. Károlyi Ákos jegyző

 (végrehajtásért: Lakézi Gábor, a Városüzemeltetési Osztály vezetője)

**Határidő:** azonnal